# Επίσημη Εφημερίδα C 426/2016

| | ISSN 1977-0901 |
| --- | --- |
| Επίσημη Εφημερίδα
  της Ευρωπαϊκής Ένωσης | C 426 |
| | |
| Έκδοση στην ελληνική γλώσσα | Ανακοινώσεις και Πληροφορίες | 59ο έτος18 Νοεμβρίου 2016 |

ISSN 1977-0901

Επίσημη Εφημερίδα

της Ευρωπαϊκής Ένωσης

C 426

Έκδοση στην ελληνική γλώσσα

Ανακοινώσεις και Πληροφορίες

59ο έτος18 Νοεμβρίου 2016

---

| Ανακοίνωση αριθ | Περιεχόμενα | Σελίδα |
| --- | --- | --- |
| | IV   Πληροφορίες |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ |
| | Ευρωπαϊκού Κοινοβουλίου |
| 2016/C 426/01 | Συμβολή της 55ης Συνόδου της COSAC — Χάγη, 12-14 Ιουνίου 2016 | 1 |

Ανακοίνωση αριθ

Περιεχόμενα

Σελίδα

IV   Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκού Κοινοβουλίου

2016/C 426/01

Συμβολή της 55ης Συνόδου της COSAC — Χάγη, 12-14 Ιουνίου 2016

1

---

| EL | |
| --- | --- |

EL

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκού Κοινοβουλίου

| 18.11.2016 | EL | Επίσημη Εφημερίδα της Ευρωπαϊκής Ένωσης | C 426/1 |
| --- | --- | --- | --- |

18.11.2016

EL

Επίσημη Εφημερίδα της Ευρωπαϊκής Ένωσης

C 426/1

---

ΣΥΜΒΟΛΉ ΤΗΣ 55ΗΣ ΣΥΝΌΔΟΥ ΤΗΣ COSAC

Χάγη, 12-14 Ιουνίου 2016

(2016/C 426/01)

1.   Τρόποι κοινοβουλευτικού ελέγχου

1.1.   Η COSAC καλωσορίζει το γεγονός ότι, όπως παρουσιάστηκε στην 25η εξαμηνιαία έκθεσή της, τα εθνικά κοινοβούλια έχουν τη φιλοδοξία να διαδραματίσουν ενεργό ρόλο σε επίπεδο ΕΕ, σε πνεύμα πλήρους σεβασμού προς τις ισχύουσες Συνθήκες. Επιπλέον, η COSAC σημειώνει ότι οι πιο σημαντικές δραστηριότητες κοινοβουλευτικού ελέγχου σε επίπεδο ΕΕ για τα εθνικά κοινοβούλια είναι ο έλεγχος των κυβερνήσεων, η χάραξη πολιτικής, καθώς και η λειτουργία τους ως δημόσιων φόρουμ και η ενεργός ανταλλαγή με άλλα εθνικά κοινοβούλια.

Ως εκ τούτου, η COSAC προσκαλεί τις εθνικές κυβερνήσεις καθώς και τα σχετικά θεσμικά όργανα της ΕΕ να διευκολύνουν, να συνεισφέρουν και να λάβουν υπόψη, όσο το δυνατόν περισσότερο και ανάλογα με την περίπτωση, την ικανοποίηση των φιλοδοξιών των κοινοβουλίων σε επίπεδο ΕΕ.

1.2.   Η COSAC επισημαίνει ότι τα περισσότερα εθνικά κοινοβούλια ανταλλάσσουν πληροφορίες σχετικά με τον πολιτικό διάλογο και με ζητήματα που αφορούν την επικουρικότητα σε προτάσεις της ΕΕ. Η COSAC ενθαρρύνει τα κοινοβούλια να αξιοποιούν πλήρως όλους τους διαθέσιμους διαύλους για την ανταλλαγή πληροφοριών μεταξύ τους, και για την εφαρμογή της νομοθεσίας της ΕΕ, ώστε να λαμβάνουν αποφάσεις για τις θέσεις τους σε φακέλους της ΕΕ. Η COSAC καλεί τα κοινοβούλια να συνεχίσουν να εξερευνούν νέους τρόπους για τη βελτίωση της μεταξύ τους συνεργασίας στον τομέα αυτό.

1.3.   Η COSAC προσκαλεί τα κοινοβούλια των μελλοντικών προεδριών να συντάσσουν, το πρώτο εξάμηνο κάθε έτους με τη βοήθεια τη γραμματείας της COSAC, μια ετήσια επισκόπηση των προτεραιοτήτων των κοινοβουλίων από το πρόγραμμα εργασίας της Επιτροπής, βάσει των στοιχείων που λαμβάνονται από κάθε εθνικό κοινοβούλιο, να μοιράζονται την επισκόπηση αυτή με τα λοιπά κοινοβούλια και να τη διαβιβάζουν στα θεσμικά όργανα της ΕΕ.

1.4.   Η COSAC σημειώνει ότι η ετήσια επισκόπηση των κοινοβουλευτικών προτεραιοτήτων θα μπορούσε να χρησιμεύσει για την ενίσχυση της συνεργασίας μεταξύ των εθνικών κοινοβουλίων και του Ευρωπαϊκού Κοινοβουλίου σχετικά με επιλεγμένους νομοθετικούς φακέλους. Η COSAC εκφράζει τη φιλοδοξία ότι τα κοινοβούλια που επιθυμούν κάτι τέτοιο μπορούν, για παράδειγμα, να συνεργαστούν κατά την προετοιμασία του κοινοβουλευτικού ελέγχου της νομοθεσίας της ΕΕ. Προς το σκοπό αυτό τα κοινοβούλια προσκαλούνται, για παράδειγμα, να πειραματιστούν με νέους τρόπους συνεργασίας και ανταλλαγής στο πλαίσιο του κοινοβουλευτικού ελέγχου μιας ή δύο επιλεγμένων προτάσεων ή πολιτικών της ΕΕ, με τη μέγιστη δυνατή διευκόλυνση στο πλαίσιο της COSAC.

1.5.   Η COSAC καλωσορίζει τη φιλοδοξία του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής όσον αφορά τον ετήσιο προγραμματισμό, όπως συμφωνήθηκε στη διοργανική συμφωνία για τη βελτίωση του νομοθετικού έργου. Η COSAC προσκαλεί όλα τα θεσμικά όργανα της ΕΕ να ανταλλάσσουν πληροφορίες και να συζητούν ενεργά με τα εθνικά κοινοβούλια για τις εργασίες σχετικά με τον ετήσιο προγραμματισμό.

1.6.   Η COSAC σημειώνει ότι η Επιτροπή μείωσε τον αριθμό τον προτάσεων που ανακοινώθηκαν στο πρόγραμμα εργασίας της, ωστόσο ο αριθμός των συνολικών προτάσεων έχει αυξηθεί. Η COSAC υπογραμμίζει ότι ο ρεαλιστικός ετήσιος προγραμματισμός από τα θεσμικά όργανα της ΕΕ θα μπορούσε να δώσει στα εθνικά κοινοβούλια τη δυνατότητα να αξιοποιήσουν πλήρως το ρόλο και τις ευθύνες τους.

2.   Εισηγητές

2.1.   Η COSAC σημειώνει, όπως παρουσίασε και στην 25η εξαμηνιαία έκθεσή της, ότι δεν ορίζουν όλα τα εθνικά κοινοβούλια εισηγητές για φακέλους που σχετίζονται με την ΕΕ και αναγνωρίζει το γεγονός ότι τα κοινοβούλια εφαρμόζουν διαφορετικούς κανόνες και πρακτικές όσον αφορά τους εισηγητές.

2.2.   Η ενεργός ανταλλαγή μεταξύ εισηγητών κοινοβουλίων σχετικά με φακέλους της ΕΕ καλωσορίζεται από την COSAC και ως εκ τούτου ενθαρρύνει τα κοινοβούλια να αναπτύξουν περαιτέρω την ενεργό ανταλλαγή, ώστε να βελτιωθεί ο κοινοβουλευτικός έλεγχος εντός των κοινοβουλίων.

3.   Η «κίτρινη κάρτα» και η «πράσινη κάρτα» (ενισχυμένος πολιτικός διάλογος)

3.1.   Η COSAC τονίζει τη συνεισφορά της 54ης συνόδου της COSAC στο Λουξεμβούργο όσον αφορά τη διαδικασία της «κίτρινης κάρτας» (παράγραφος 4) και την ανάγκη για βελτίωση χωρίς τροποποίηση των Συνθηκών. Η COSAC επαναλαμβάνει, επίσης, το αίτημα προς την Ευρωπαϊκή Επιτροπή να εξετάσει την πιθανότητα εξαίρεσης συγκεκριμένων περιόδων από την προθεσμία των 8 εβδομάδων. Η COSAC καλωσορίζει την υφιστάμενη εξαίρεση της περιόδου του Αυγούστου και ενθαρρύνει την Ευρωπαϊκή Επιτροπή να πράξει το ίδιο και αναφορικά με το ως άνω αίτημα.

3.2.   Η COSAC στηρίζει το εγχείρημα της Ευρωπαϊκής Επιτροπής να διασφαλίσει καλύτερη ποιότητα και πιο έγκαιρες απαντήσεις στις αιτιολογημένες γνώμες και στις εισηγήσεις που υποβάλλουν τα εθνικά κοινοβούλια.

3.3.   Η COSAC σημειώνει, σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/71/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών [COM(2016) 128], ότι εθνικά κοινοβούλια 11 κρατών μελών υιοθέτησαν αιτιολογημένες γνώμες, τα οποία αντιστοιχούν σε 22 ψήφους και ως εκ τούτου συμπληρώνεται το ελάχιστο όριο τους ενός τρίτου των ψήφων που απαιτείται για την ενεργοποίηση της επονομαζόμενης διαδικασίας της κίτρινης κάρτας.

Η COSAC υπενθυμίζει στην Ευρωπαϊκή Επιτροπή τη δέσμευσή της να προωθήσει το ρόλο των εθνικών κοινοβουλίων, μέσω της «δημιουργίας νέων σχέσεων συνεργασίας με τα εθνικά κοινοβούλια».

3.4.   Σχετικά με τη θέσπιση της διαδικασίας «πράσινης κάρτας» (ενισχυμένος πολιτικός διάλογος), η COSAC επαναλαμβάνει τη συνεισφορά της 54ης συνόδου της στο Λουξεμβούργο (παράγραφος 5). Η COSAC σημειώνει ότι τα κοινοβούλια έχουν διαφορετικές απόψεις σχετικά με τον καθορισμό του ελάχιστου ορίου για την ενεργοποίηση της διαδικασίας της «πράσινης κάρτας», της προθεσμίας για τη συμμετοχή στη διαδικασία και του χρονικού διαστήματος για την ολοκλήρωση της διαδικασίας της «πράσινης κάρτας».

3.5.   Η COSAC θα καλωσόριζε περαιτέρω πρωτοβουλίες για την «πράσινη-κάρτα» από τα κοινοβούλια που το επιθυμούν, για την περαιτέρω διαμόρφωση και διερεύνηση της χρήσης του εργαλείου αυτού στο πλαίσιο του πολιτικού διαλόγου με την Επιτροπή και χωρίς τη θέσπιση νέων επίσημων διαδικασιών. Καλεί τις μελλοντικές προεδρίες της COSAC να δώσουν συνέχεια στις προηγούμενες πρωτοβουλίες στον τομέα αυτό και, όταν συγκεντρωθούν περισσότερες ενδείξεις για τις δυνατότητες του ενισχυμένου πολιτικού διάλογου, να προσπαθήσουν να παρουσιάσουν συμπεράσματα στην COSAC, μεταξύ άλλων, σχετικά με το ελάχιστο όριο, την προθεσμία και τη διάρκεια της διαδικασίας της «πράσινης κάρτας».

4.   Τριμερείς διάλογοι

4.1.   Η COSAC ενθαρρύνει τα κοινοβούλια να ανταλλάσσουν πληροφορίες σχετικά με τους τριμερείς διαλόγους, για παράδειγμα, κατά τη διάρκεια διακοινοβουλευτικών συναντήσεων ή μεταξύ εισηγητών, καθώς η ανταλλαγή αυτή θεωρείται χρήσιμο εργαλείο για τη βελτίωση του κοινοβουλευτικού ελέγχου για θέματα ΕΕ.

4.2.   Η COSAC καλωσορίζει τη διοργανική συμφωνία του Ευρωπαϊκού Κοινοβουλίου, του Συμβουλίου και της Επιτροπής για τη βελτίωση του νομοθετικού έργου, στο πλαίσιο της οποίας συμφωνήθηκε να διασφαλιστεί η διαφάνεια των νομοθετικών διαδικασιών, βάσει της σχετικής νομοθεσίας και νομολογίας, συμπεριλαμβανομένης της ορθής διαχείρισης των τριμερών διαπραγματεύσεων.

4.3.   Η COSAC καλωσορίζει, επιπλέον, το γεγονός ότι τα τρία θεσμικά όργανα συμφώνησαν ότι η παροχή πληροφοριών προς τα εθνικά κοινοβούλια πρέπει να τους επιτρέπει να ασκούν πλήρως τα προνόμιά τους σύμφωνα με τις Συνθήκες. Η COSAC, συνεπώς, καλεί τα τρία αυτά θεσμικά όργανα, καθώς και τις εθνικές κυβερνήσεις, ανάλογα με τις αρμοδιότητές τους, να παράσχουν τις σχετικές πληροφορίες για τους τριμερείς διαλόγους στα εθνικά κοινοβούλια και στο κοινό.

5.   Διάδραση στο πλαίσιο της COSAC

5.1   Η COSAC σημειώνει ότι οι συνεδριάσεις της ολομελείας της COSAC προσφέρουν στα κοινοβούλια μια μοναδική πλατφόρμα για την ανταλλαγή απόψεων και γνωμών σχετικά με σημαντικές προκλήσεις πολιτικής της Ευρωπαϊκής Ένωσης. Η COSAC υπογραμμίζει τη σημασία των συζητήσεων σε υψηλό επίπεδο κατά τη διάρκεια των συνεδριάσεων της ολομέλειάς της· σε τέτοιες συνεδριάσεις τείνουν να περιλαμβάνονται επικαιροποιημένες πληροφορίες, εμπειρογνωμοσύνη και άρα συμβολή επίσης των μελών της Ευρωπαϊκής Επιτροπής.

Η COSAC σημειώνει επίσης, όπως παρουσιάστηκε και στην 25η εξαμηνιαία έκθεσή της, ότι τα περισσότερα κοινοβούλια στηρίζουν περαιτέρω βελτίωση των συνεδριάσεων της ολομελείας, ώστε να παρέχεται αρκετό-περιθώριο για άτυπη δικτύωση. Ως εκ τούτου, η COSAC καλεί τις μελλοντικές τρόικες της COSAC να παρέχουν περαιτέρω επαρκή χρόνο για συζητήσεις στις συνεδριάσεις της ολομελείας και ταυτόχρονα να παρέχουν επαρκή χρόνο για ανεπίσημες ανταλλαγές μεταξύ συμμετεχόντων.

6.   Τα κοινοβούλια και το κράτος δικαίου

6.1.   Η COSAC σημειώνει ότι η θεσμική ευθύνη για την προάσπιση των ανθρωπίνων δικαιωμάτων και την ενσωμάτωσή τους στις εθνικές νομοθεσίες, καθώς και για τη διατήρηση και την ενίσχυση του κράτους δικαίου και της δημοκρατικής διακυβέρνησης, αποτελεί κοινή ευθύνη των εθνικών κοινοβουλίων, της εκτελεστικής και της δικαστικής εξουσίας και εδραιώνεται στις εθνικές συνταγματικές παραδόσεις.

6.2.   Η COSAC σημειώνει ότι η ΕΕ εδράζεται σε κοινές αξίες, όπως το κράτος δικαίου, η δημοκρατική διακυβέρνηση και τα ανθρώπινα δικαιώματα, όπως ορίζουν οι Συνθήκες και ο Χάρτης Θεμελιωδών Δικαιωμάτων της Ευρωπαϊκής Ένωσης, καθώς και ότι το γεγονός αυτό συνεπάγεται υποχρεώσεις για όλα τα κράτη μέλη της ΕΕ, ενώ ταυτόχρονα οι απειλές και οι παραβιάσεις των εν λόγω αξιών αποτελούν κοινή ανησυχία για εκείνους που τις μοιράζονται και τηρούν τις συμφωνηθείσες υποχρεώσεις και πρότυπα.

6.3.   Η COSAC υπογραμμίζει το γεγονός ότι το κράτος δικαίου εντός της Ένωσης αποτελεί προϋπόθεση για την αμοιβαία αναγνώριση και την αμοιβαία εμπιστοσύνη μεταξύ των κρατών μελών, καθώς και μεταξύ των κρατών μελών και της Ένωσης και ότι η σημασία του είναι θεμελιώδης για την ορθή λειτουργία της Ένωσης σε όλους τους τομείς πολιτικής.

6.4.   Η COSAC υποστηρίζει πρωτοβουλίες για την καθιέρωση μόνιμων μηχανισμών διαλόγου σε φόρουμ σχετικά με για τα ζητήματα αυτά. Οι μηχανισμοί αυτοί, αφού καθιερωθούν, μπορούν να βοηθήσουν στη συζήτηση γύρω από πολιτικά ευαίσθητες παραβιάσεις ανθρωπίνων δικαιωμάτων και απειλές κατά του κράτους δικαίου.

6.5.   Η COSAC μπορεί να λειτουργήσει ως πλατφόρμα για έναν τέτοιο διακοινοβουλευτικό διάλογο, προωθώντας κουλτούρα σεβασμού στα ανθρώπινα δικαιώματα, τη δημοκρατική διακυβέρνηση και το κράτος δικαίου εντός της Ευρωπαϊκής Ένωσης και των κρατών μελών της και συμπληρώνοντας το έργο που επιτελούν άλλες πλατφόρμες και συνελεύσεις, όπως η Κοινοβουλευτική Συνέλευση του Συμβουλίου της Ευρώπης.

6.6.   Η COSAC καλωσορίζει τον διάλογο σχετικά με το κράτος δικαίου μεταξύ των κρατών μελών στο πλαίσιο του Συμβουλίου της Ευρωπαϊκής Ένωσης, που στοχεύει στην ενίσχυση του κράτους δικαίου στην ΕΕ και στα κράτη μέλη της. Η COSAC λαμβάνει υπόψη την έκθεση που συντάχθηκε εξ ιδίας πρωτοβουλίας του Ευρωπαϊκού Κοινοβουλίου στη βάση του άρθρου 225 της ΣΛΕΕ σχετικά με τη θέσπιση μηχανισμού της ΕΕ για τη δημοκρατία, το κράτος δικαίου και τα θεμελιώδη δικαιώματα, και καλωσορίζει ανταλλαγές με τα εθνικά κοινοβούλια σε τέτοια ζητήματα.

6.7.   Η COSAC υπογραμμίζει τον ζωτικό και αυξανόμενο ρόλο των κοινοβουλίων στην προστασία και την πραγμάτωση του κράτους δικαίου, της δημοκρατικής διακυβέρνησης και των ανθρωπίνων δικαιωμάτων. Ο πρωταρχικός ρόλος των κοινοβουλίων είναι η θέσπιση νομοθεσίας, και ως εκ τούτου είναι σημαντικός ο ρόλος τους και για τον έλεγχο της εκτελεστικής εξουσίας, όσον αφορά την εφαρμογή και συμμόρφωση σε εθνικό επίπεδο των διεθνώς συμφωνηθέντων προτύπων και υποχρεώσεων στον τομέα του κράτους δικαίου και των ανθρωπίνων δικαιωμάτων, καθώς και για την ενίσχυση της δημοκρατικής νομιμότητας και της κυριότητας των προτύπων του κράτους δικαίου και των ανθρωπίνων δικαιωμάτων.

6.8.   Η COSAC τονίζει τη σημασία της συνεργασίας των εθνικών κοινοβουλίων με τους κοινωνικούς φορείς για τον έλεγχο και τη διασφάλιση των αξιών, των προτύπων και των υποχρεώσεων που σχετίζονται με το κράτος δικαίου, τη δημοκρατική διακυβέρνηση και τα ανθρώπινα δικαιώματα, για παράδειγμα μέσω της παρακολούθησης τόσο των συστάσεων των διεθνών μηχανισμών για τα ανθρώπινα δικαιώματα, όσο και των συστάσεων και εκθέσεων, μεταξύ άλλων, εθνικών ινστιτούτων για τα ανθρώπινα δικαιώματα, μη κυβερνητικών οργανώσεων και της κοινωνίας των πολιτών.

6.9.   Ενώ το κράτος δικαίου, η δημοκρατική διακυβέρνηση και τα ανθρώπινα δικαιώματα αξίζουν συνεχούς προσοχής η COSAC ενθαρρύνει τα εθνικά κοινοβούλια να αφιερώνουν συνεχώς την προσοχή τους στα ζητήματα αυτά στο πλαίσιο των εργασιών τους να συμμετέχουν και να προωθούν τον διάλογο σχετικά με τις αξίες αυτές σε εθνικό και διεθνές επίπεδο. Οι ορθές πρακτικές, οι κατάλογοι ελέγχου άλλων κοινοβουλίων, καθώς και τα κοινά πρότυπα και οι κατευθυντήριες γραμμές οργανισμών, όπως το Συμβούλιο της Ευρώπης, πρέπει να λειτουργούν καθοδηγητικά και να αναπτυχθούν περαιτέρω.

7.   Η κοινοβουλευτική διπλωματία στο πλαίσιο της Ευρωπαϊκής Πολιτικής Γειτονίας

7.1.   Η COSAC σημειώνει ότι, όπως παρουσιάζεται και στην 25η εξαμηνιαία έκθεσή της, όλα τα κοινοβούλια ασκούν κοινοβουλευτική διπλωματία, συνήθως προκειμένου να προωθήσουν θεμελιώδεις αξίες (δημοκρατία, κράτος δικαίου και ανθρώπινα δικαιώματα), να αυξήσουν την αμοιβαία κατανόηση μεταξύ κρατών και να ανταλλάξουν πληροφορίες και τεχνογνωσία.

7.2.   Η COSAC καλωσορίζει δραστηριότητες ως μέρος της κοινοβουλευτικής διπλωματίας που συνεισφέρουν στην Ευρωπαϊκή Πολιτική Γειτονίας με στόχο την εμβάθυνση των σχέσεων, την ενίσχυση της συνεργασίας και την ενδυνάμωση των συνεταιρισμών της Ευρωπαϊκής Ένωσης τόσο με τις Ανατολικές όσο και με τις Νότιες γειτονικές χώρες, με στόχο τη στήριξη και την προώθηση της ειρήνης, της ασφάλειας και της ευημερίας.

7.3.   Η COSAC θεωρεί ότι, μέσω της αξιοποίησης των κοινοβουλευτικών επαφών, τα κοινοβούλια ως θεσμοί και οι βουλευτές, έχουν τη δυνατότητα να στηρίξουν τα κοινοβούλια γειτονικών χωρών, που βρίσκονται σε μεταβατική διαδικασία, να κτίσουν γέφυρες μεταξύ συγκρουόμενων μερών και να εκφράσουν ανησυχίες ή να προωθήσουν τις οικουμενικές αξίες, κατά τρόπο που η παραδοσιακή διπλωματία ενδέχεται να μην μπορεί να επιτύχει. Ως εκ τούτου, η COSAC ενθαρρύνει τα κοινοβούλια να συνεχίσουν να ασχολούνται με την κοινοβουλευτική διπλωματία, ως συμπληρωματική μορφή διπλωματίας προς την παραδοσιακή διπλωματία στον τομέα της Ευρωπαϊκής Πολιτικής Γειτονίας.

7.4.   Προκειμένου να βελτιωθούν τα επιτεύγματα της κοινοβουλευτικής διπλωματίας και να γίνουν καλύτερα κατανοητές οι διαφορές μεταξύ των μεθόδων εργασίας των κοινοβουλίων, η COSAC ενθαρρύνει όλα τα κοινοβούλια να μοιράζονται βέλτιστες πρακτικές στον τομέα αυτό, καθώς και να ανταλλάσσουν πληροφορίες και επισκέψεις από και προς χώρες που καλύπτονται από την Ευρωπαϊκή Πολιτική Γειτονίας.

7.5.   Επιπλέον, η COSAC ενθαρρύνει τα κοινοβούλια να συνεργάζονται και να ανταλλάσσουν πληροφορίες, τόσο μεταξύ τους όσο και με το Ευρωπαϊκό Κοινοβούλιο και την εκτελεστική εξουσία, ώστε να αναπτυχθεί περαιτέρω η συνοχή της κοινοβουλευτικής διπλωματίας, ειδικότερα στο πλαίσιο της Ευρωπαϊκής Πολιτικής Γειτονίας.

8.   Μετανάστευση

8.1.   Η COSAC υπογραμμίζει τη σημασία της εφαρμογής της ευρωπαϊκής ατζέντας για τη μετανάστευση, σε πνεύμα σεβασμού των ανθρωπίνων δικαιωμάτων και όλων των διεθνών συνθηκών και συμβάσεων, καθώς και των προσπαθειών για την αντιμετώπιση των γενεσιουργών αιτιών των προσφυγικών και μεταναστευτικών ροών, και την ανάγκη να εφαρμοστούν οι βραχυπρόθεσμες και μακροπρόθεσμες προτεραιότητες, μέσω της ενίσχυσης της επικέντρωσης στην εξωτερική διάσταση της μετανάστευσης, σε πνεύμα συνεργασίας με τις χώρες προέλευσης και διέλευσης. Ως εκ τούτου, η COSAC ζητεί μια δομημένη στρατηγική για την εξωτερική διάσταση της μεταναστευτικής πολιτικής της ΕΕ, με στόχο την ανάπτυξη και τη σταθεροποίηση των χωρών προέλευσης των μεταναστών.

Η COSAC αναγνωρίζει την ανάγκη να υπάρχει αλληλεγγύη με τα κράτη μέλη που αντιμετωπίζουν άνευ προηγουμένου εισροή προσφύγων και μεταναστών.

Η COSAC καλωσορίζει το στόχο της Επιτροπής να μεταρρυθμίσει το Κοινό Ευρωπαϊκό Σύστημα Ασύλου και σημειώνει, ειδικότερα, την ουσιαστική αναδιατύπωση του κανονισμού του Δουβλίνου.

---